**VIENOŠANĀS**

**par studiju modernizācijas trešo posmu**

Rīgā Datums skatāms laika zīmogā

**Latvijas Universitāte**, izglītības iestādes reģ. Nr.3341000218, juridiskā adrese: Raiņa bulvāris 19, Rīga, LV-1586, turpmāk – LU, tās rektora Indriķa Muižnieka personā, kurš darbojas uz Latvijas Universitātes Satversmes pamata, no vienas puses, un

**Biedrība “Latvijas Universitātes Studentu padome”,** reģ. Nr.40008009084, juridiskā adrese: Raiņa bulvāris 19 - 9, Rīga, LV-1586, turpmāk – LU SP, tās priekšsēdētājas Evas Borskas personā, kura darbojas uz Latvijas Universitātes Studentu padomes Satversmes pamata, no otras puses, katrs atsevišķi – Puse, kopā turpmāk – Puses, noslēdz vienošanos par Latvijas Universitātes studiju modernizācijas trešo posmu, turpmāk – Vienošanās:

1. **VIENOŠANĀS MĒRĶIS**
2. Vienošanās mērķis ir veicināt studiju procesa un studiju vides modernizāciju, attīstot LU piedāvājumu atbilstoši jaunākajām tendencēm Eiropas augstākās izglītības un zinātnes telpā, LU stratēģijai un studējošo interesēm.
3. Ar Vienošanos tiek uzsākts studiju procesa modernizācijas trešais posms, kuram paralēli tiek turpināts darbs pie 2019. gada 8. februāra Vienošanās par studiju modernizācijas otro posmu izpildes.

**2. VIENOŠANĀS PAMATNOTEIKUMI**

1. Līdz 2023. gada 1. augustam Puses veic strukturētu Studiju modernizācijas otrā posma analīzi un izstrādā rīcības plāna projektu konstatēto nepilnību novēršanai, paredzot konkrētus katra uzdevuma izpildes termiņus, lai pabeigtu 2019. gada 8.ifebruāra Vienošanās par studiju modernizācijas otro posmu īstenošanu.
	1. 3. punktā izstrādātā rīcības plāna projekts tiek apstiprināts LU noteiktā kārtībā;
	2. 3.1. punktā minētā rīcības plāna ieviešanu organizē un par tā īstenošanu atbildīgs ir LU rektors. LU SP ir tiesības pieprasīt un saņemt nepieciešamo informāciju no LU par rīcības plāna izpildes gaitu;
	3. LU rektors vai tā deleģēta persona par 3.1. punktā minētā rīcības plāna īstenošanas progresu regulāri informē LU Senātu un LU Padomi.
2. Puses sadarbojas studiju kursu un programmu modernizēšanā, ievērojot attiecīgo studiju virzienu specifiku un izmantojot pieejamās izglītības tehnoloģiju inovācijas:
	1. līdz 2024. gada jūnijam izstrādā studentcentrētas izglītības pilnveides plānu LU;
	2. LU SP deleģēti pārstāvji sadarbībā ar fakultātes attiecīgo programmu direktoriem vismaz vienu reizi semestrī diskutē par nepieciešamajām izmaiņām studiju kursos, kuros studiju kursu novērtējuma anketas vidējais vērtējums iepriekšējā semestrī ir zemāks par 5,75, nodrošinot atgriezenisko saiti par kursa uzlabošanas pasākumiem. Pēc iesaistīto pārstāvju iniciatīvas, diskusijas iespējams uzsākt arī par kursu, kura novērtējums ir augstāks. Par diskusijas rezultātiem tiek informēta attiecīgā Studiju virziena padome;
	3. LU SP deleģētie pārstāvji, tiekoties ar fakultātes vadību un par studiju procesa organizēšanu atbildīgo LU vadības pārstāvi attiecīgajā fakultātē vismaz reizi semestrī, izstrādā plānu par konkrēto izmaiņu ieviešanu, lai risinātu studiju kursu novērtējumu anketās norādītos trūkumus un veiktu nepieciešamos uzlabojumus, kas konstatēti attiecīgā studiju kursā 4.2. punktā noteiktajā kārtībā. Katru reizi pēc konkrētā kursa docēšanas tiek veikts izvērtējums par noteikto uzdevumu ieviešanas progresu, ko pārrauga studiju programmas direktors sadarbībā ar Studiju virziena padomi. Izstrādātais plāns ar nepieciešamajām pārmaiņām un turpmāk sasniegtie rezultāti ir pieejami studējošajiem digitālā vidē;
	4. docētāji, kuri piedalās svešvalodās pasniedzamo kursu docēšanā, ne vēlāk kā līdz 2024. gada rudens semestrim vai uz darba tiesisko attiecību izveidošanas vai pagarināšanas brīdi iegūst attiecīgās svešvalodas prasmi apliecinošs starptautiski atzītu sertifikātu atbilstoši docētāja amata aprakstā noteiktajam līmenim. Sertifikāts nav nepieciešams, ja docētājam attiecīgā svešvaloda ir dzimtā valoda vai ja šajā svešvalodā ir iegūta kāda no augstākās izglītības kvalifikācijām. Informāciju par svešvalodas prasmes sertifikātu pievieno docētāja personas datiem LU Informācijas sistēmā;
	5. vismaz divas nedēļas pirms konkrētā pārbaudījuma, t.sk. starppārbaudījuma un gala pārbaudījuma, norises docētāji sniedz studējošajiem informāciju par sagaidāmajām prasībām, piemēram, pārbaudījumu norises formu, laiku, ilgumu, vietu, aplūkojamo tematu loku, vērtēšanas kārtību, papildu materiālu izmantošanas iespējām;
	6. ne vēlāk kā no 2024. gada pavasara semestra izstrādā kārtību, kas dod iespēju LU studējošajiem papildus esošajām brīvpieejas studiju un atpūtas vietām visās LU Akadēmiskā centra ēkās, kur notiek studiju process, nodrošināt auditoriju un semināru telpu un to aprīkojuma pieejamību ārpus nodarbību laika;
	7. ne vēlāk kā no 2026. gada rudens semestra LU studentu un darbinieku apliecībās integrē digitālās datu nolasīšanas iespējas, lai tās būtu izmantojamas kā piekļuves kartes universitātes telpās, bibliotēkas lietotāja kartes, u.c.;
	8. ne vēlāk kā no 2024. gada rudens semestra sākuma izveido un ievieš LU iekšējās komunikācijas vadlīnijas studējošo, akadēmiskā un vispārējā personāla vienotai informēšanai;
	9. ne vēlāk kā no 2024. gada rudens semestra sākuma izveido vienotu informācijas centru (LU iekšējās konsolidācijas ietvaros, apvienojot LU fakultāšu metodiķu un Studiju servisa departamenta funkcijas), kas esošajiem un topošajiem studējošajiem sniedz pakalpojumus un informāciju par studiju procesa organizēšanu, LU struktūrvienībām, to atrašanās vietu, darbinieku kontaktinformāciju un citiem ar studēšanu LU tieši vai pastarpināti saistītiem jautājumiem.
3. Puses turpina darbu pie saturiski pilnvērtīgas e-studiju vides izveides visos studiju līmeņos un studiju kursos:
	1. līdz 2023. gada rudens semestrim tiek pilnveidoti e-studiju vides kursu noformēšanas noteikumi, kas kalpo arī kā vadlīnijas e-studiju kursu izstrādei;
	2. nodrošina studējošā studiju kursa vērtējumu konfidencialitāti, izņemot, ja studējošais devis atļauju vērtējuma publiskošanai;
	3. nodrošina pārskatāmu un atbilstoši 5.1. punktā minētajiem noteikumiem noformētu e-studiju vides sadaļu “Vērtējumi’’;
	4. e-studiju vidē studiju semestra sākumā tiek nodrošināta studiju kursa kalendārā plāna publicēšana, nodarbībās apgūstamās tēmas, pārbaudes un iesniedzamo darbu nodošanas termiņi;
	5. e-studiju vidē materiāli, kas nepieciešami attiecīgās nodarbības norisei, tiek ievietoti ne vēlāk kā divas dienas pirms attiecīgās nodarbības;
	6. e-studiju vidē tiek integrēti un izmantoti kā papildu materiāls attiecīgā kursa apguvē vismaz divi tiešsaistē pieejami vai docētāju radīti audiovizuāli materiāli;
	7. ja ir paredzēts pārbaudījuma darbu iesniegt digitālā formā, tam izmanto e-studiju vidi;
	8. pēc pārbaudījuma e-studijās tiek publicētas pareizās risinājuma vadlīnijas un/vai atbildes, kā arī pēc studējošā pieprasījuma tiek sniegti individuāli komentāri par pārbaudījumā iegūtajiem rezultātiem;
	9. visos studiju kursos pieejams vismaz viens kursa saturam atbilstošs pašpārbaudes tests e-studiju vidē, kas neietekmē studējošā gala vērtējumu, izņemot gadījumus, kad kursa specifikas dēļ, piemēram, lauka kursos, plenēros u.c., to nav iespējams veikt;
	10. ja nepieciešams veikt studiju kursa praktisko, laboratorijas darbu, semināru vai līdzīgu nodarbību veidu apmeklējumu uzskaiti, iespēju robežās tiek izmantota apmeklējuma uzskaites funkcija e-studiju vidē;
	11. visi studiju kursā ietvertie materiāli ir pieejami e-studiju vidē (izņemot tādus, kurus tiesisku vai objektīvu apsvērumu dēļ nav iespējams ievietot), pirms kursa docēšanas tie tiek pārskatīti un pēc nepieciešamības atjaunoti;
	12. nodrošina studējošajiem e-studiju vidē piekļuvi arī tiem kursiem un to materiāliem, kurus studējošie ir apguvuši iepriekšējos semestros;
	13. dekāniem un studiju programmu direktoriem tiek nodrošināta piekļuve visu fakultātē docēto kursu e-studiju vides materiāliem. Katedru un nodaļu vadītājiem tiek nodrošināta piekļuve attiecīgās katedras un nodaļas docēto kursu e-studiju vides materiāliem.
4. Puses turpina darbu pie studējošo un docētāju prasmju un zināšanu pilnveides par e-studiju vides izmantošanu:
	1. katra akadēmiskā gada sākumā LU nodrošina vismaz vienu elektroniski pieejamu nodarbību pasniedzējiem un studējošajiem par e-studiju vides izmantošanas aktualitātēm;
	2. līdz 2024. gada rudens semestra sākumam LU e-studiju vidē tiek izveidots pasniedzēju vajadzībām orientēts interaktīvs mācību materiāls, par kura apguvi visi docētāji reizi gadā kārto testu, lai atjaunotu un papildinātu prasmes un zināšanas, kuras nepieciešamas, īstenojot 5. punktā minētos uzdevumus.
5. LU ar rīkojumu izveido darba grupu, kuras pienākums ir pārraudzīt 3., 4. un 5.ipunktos minēto uzdevumu izpildi, iekļaujot tajā vismaz 20% LU SP deleģētu pārstāvju un vismaz vienu LU Absolventu kluba pārstāvi.
6. Lai veicinātu studējošos atbildīgu attieksmi un līdzdarbību studiju procesā, Puses apņemas:
	1. veicināt izpratni par studējošā tiesībām un pienākumiem studiju procesā un pienesumu studiju kvalitātes celšanā;
	2. pirmajā studiju semestrī neatkarīgi no studiju programmas nodrošināt izpratnes apguvi par akadēmisko godīgumu, tā ievērošanas nozīmību un tā neievērošanas sekām;
	3. nodrošināt visiem studējošajiem pieeju akadēmiskās latviešu un angļu valodas apguvei nepieciešamajiem elektroniskajiem materiāliem, kas izstrādāti projekta “Digitalizācijas iniciatīvas studējošo iesaistei un studiju kvalitātes pilnveidei Latvijas Universitātē un projekta sadarbības partneru augstskolās’’ ietvaros;
	4. reizi akadēmiskajā gadā, sākot ar 2024. gada rudens semestri, prasīt no studējošajiem nokārtot interaktīvu testu e-studiju vidē par akadēmisko godīgumu un ētiku studiju procesā;
	5. izveidot efektīvu informācijas nodošanas mehānismu par akadēmisko godīgumu un ētiku;
	6. pilnveidot maģistrantūras un doktorantūras studējošo kompetenci pedagoģiskajā darbā, t.sk. iesaistot darbā ar jaunāko studiju līmeņu studējošajiem:
		1. izstrādāt vispārīgu, plaši pieejamu C daļas jeb brīvās izvēles studiju kursu par pedagoģisko darbu;
		2. līdz nākamajam akreditācijas periodam katrā maģistrantūras studiju programmā iekļaut vismaz vienu kursu, kas attīsta studējošo pedagoģiskās kompetences;
		3. popularizēt un realizēt Studentu mentoru programmu pirmo kursu bakalaura un maģistra līmeņa studējošajiem.
	7. veicināt studējošo aktīvu iesaisti Pušu organizētajos pasākumos, kā arī informēt par brīvprātīgā darba, Erasmus+ u.c. prakses un studiju iespējām;
	8. popularizēt LU fonda stipendiju pieejamību studējošo vidū;
	9. aktualizēt studējošo pārstāvniecību Studiju virzienu padomēs, fakultāšu domēs u.c. institūcijās un izveidot efektīvu mehānismu tās pārredzamībai;
	10. sadarbībā ar akadēmiskajām mūža organizācijām organizēt studējošo zināšanu pilnveides iespējas, t. sk. STEM priekšmetos un valodu apguvē un akadēmiskajā rakstībā;
	11. veicināt aptauju par studiju kursiem un studiju programmām aizpildi, kā arī informēt par to rezultātu izmantošanu un nozīmi studiju kvalitātes pilnveidē;
	12. iesaistīt kursu vecākos studiju kursu kvalitātes izvērtēšanā, semestra vidū nodrošinot LU SP sagatavotas aptaujas norisi, par kuras rezultātiem tiek informēta fakultātes vadība, pēc nepieciešamības arī Studiju virziena padome.
7. Lai veicinātu studējošo iesaisti LU administratīvajā darbībā un orientāciju uz studentcentrētu servisu, kā arī nodrošinātu praktiska darba pieredzi paralēli studijām, sākot ar 2024. gada 1. janvāri nodrošināt ne mazāk kā 5% un ne vēlāk kā 2025. gada 1. janvāri – 7% īpatsvaru no kopējā LU vispārējā personāla skaita darba vietām LU studējošajiem ar iesāktu, vēl nepabeigtu bakalaura un/vai maģistra līmeņa izglītību, slēdzot darba līgumu uz noteiktu laiku.
8. Puses vienojās koordinēt rīcību, lai, iesaistot nozares organizācijas un citus sadarbības partnerus, panāktu Nacionālajā attīstības plānā paredzēto un Partnerības līgumā ar Eiropas Komisiju valdības uzņemto starptautisko saistību izpildi palielināt valsts budžeta finansējumu augstākajai izglītībai un zinātniskajai darbībai, panākt studējošo sociālā nodrošinājuma līmeni, kas dotu iespējas koncentrēties kvalitatīvai studiju programmu apguvei.
9. Puses vienojas par studiju programmu studiju maksu saskaņošanu atbilstoši Vienošanās pielikumam, kas ir spēkā līdz 2026. gada pavasara semestra beigām:
	1. jaunu studiju programmu izveides gadījumā vienošanās tiek papildināta pēc LU rektora priekšlikuma;
	2. studiju maksas var tikt pārskatītas, Pusēm vienojoties pirms noteiktā termiņa, ja pēc Vienošanās parakstīšanas radušies ārkārtēji apstākļi, kurus Pusēm nebija iespējams ne paredzēt, ne novērst un kuri objektīvi liedz izpildīt Vienošanos.
10. Puses apņemas sadarboties, nodrošinot studējošo līdzdalību:
	1. LU Akadēmiskā centra attīstības programmā ar mērķi veidot modernu un studentcentrētu izglītību atbalstošu infrastruktūru;
	2. LU Studiju attīstības un pārvaldības pilnveides programmā ar mērķi veicināt studiju kvalitātes celšanu un zinātnes integrāciju studijās;
	3. LU Inovāciju centrā ar mērķi veicināt digitālo tehnoloģiju attīstību LU un jaunu zinātnieku izaugsmi.

**3. NOSLĒGUMA NOTEIKUMI**

1. Vienošanās ir spēkā no parakstīšanas brīža līdz Vienošanās izpildei, kas konstatēta, Pusēm savstarpēji parakstot Vienošanās grozījumus par tās izbeigšanu.
2. Uz studiju kursiem, kuri tiek īstenoti sadarbībā ar citām augstākās izglītības iestādēm, netiek attiecināti Vienošanās punkti, kas paredz e-studiju vides obligātu izmantošanu.
3. Vienošanās neatņemama sastāvdaļa ir pielikums “Studiju maksas apmērs Latvijas Universitātes studiju programmās’’.
4. Visi Vienošanās grozījumi un papildinājumi stājas spēkā, Pusēm rakstveidā vienojoties.
5. Vienošanās ir sagatavota uz astoņām lapām un starp Pusēm elektroniski parakstīta.

**PUŠU PARAKSTI**

|  |  |
| --- | --- |
| **Latvijas Universitāte** | **Biedrība** **“Latvijas Universitātes Studentu padome”** |
| Indriķis Muižnieks | Eva Borska |